b'\n_START_ARTICLE_\nTy\xc3\xb6ajan lyhennysvapaa\n_START_PARAGRAPH_\nTy\xc3\xb6ajan lyhennysvapaalla eli pekkasilla tai pekkasp\xc3\xa4ivill\xc3\xa4 tarkoitetaan er\xc3\xa4isiin suomalaisiin ty\xc3\xb6ehtosopimuksiin sis\xc3\xa4ltyv\xc3\xa4\xc3\xa4 menettely\xc3\xa4, jossa ty\xc3\xb6ntekij\xc3\xa4 ansaitsee palkallista vapaata perustuen ty\xc3\xb6ajan pituuteen. Palkallista vapaata ansaitaan, mik\xc3\xa4li ty\xc3\xb6ehtosopimuksen mukainen s\xc3\xa4\xc3\xa4nn\xc3\xb6llinen ty\xc3\xb6aika on sama kuin ty\xc3\xb6aikalain mukainen s\xc3\xa4\xc3\xa4nn\xc3\xb6llinen ty\xc3\xb6aika, kahdeksan tuntia vuorokaudessa tai 40 tuntia viikossa. Useissa ty\xc3\xb6ehtosopimuksissa s\xc3\xa4\xc3\xa4nn\xc3\xb6llinen ty\xc3\xb6aika on kuitenkin t\xc3\xa4t\xc3\xa4 lyhyempi, esimerkiksi 7,5 tai 7,25 tuntia vuorokaudessa ja vastaavasti 37,5 tai 36,25 tuntia viikossa, eik\xc3\xa4 n\xc3\xa4iden sopimusten perusteella siten ansaita ty\xc3\xb6ajan lyhennysvapaata._NEWLINE_Ty\xc3\xb6ajan lyhennysvapaan tarkoituksena on tasata ty\xc3\xb6aika keskim\xc3\xa4\xc3\xa4rin 36,6 tuntiin viikossa eli 1\xc2\xa0732 tuntiin vuodessa (vuosi 2004). P\xc3\xa4ivitt\xc3\xa4isen 8 tunnin ty\xc3\xb6ajan lyhennys on nyky\xc3\xa4\xc3\xa4n 21 minuuttia ja sen saa tavanomaisesti kerrytt\xc3\xa4\xc3\xa4 k\xc3\xa4ytett\xc3\xa4v\xc3\xa4ksi my\xc3\xb6hemmin, jolloin ne voi k\xc3\xa4ytt\xc3\xa4\xc3\xa4 palkallisena vapaana, esimerkiksi noin yhden kokonaisen ty\xc3\xb6p\xc3\xa4iv\xc3\xa4n kuukaudessa. Osa ty\xc3\xb6nantajista sallii kertyneiden vapaiden liitt\xc3\xa4misen ty\xc3\xb6ntekij\xc3\xa4n vuosiloman jatkoksi. Lyhyiss\xc3\xa4 m\xc3\xa4\xc3\xa4r\xc3\xa4aikaisissa ty\xc3\xb6suhteissa ty\xc3\xb6ajan lyhennysvapaa voidaan hyvitt\xc3\xa4\xc3\xa4 ty\xc3\xb6ntekij\xc3\xa4lle palkan yhteydess\xc3\xa4 maksettavana ty\xc3\xb6ajan lyhennyskorvauksena._NEWLINE_Nimityksen\xc3\xa4 pekkaset tai pekkasp\xc3\xa4iv\xc3\xa4t juontaa vuoteen 1984, jolloin ty\xc3\xb6ajan lyhent\xc3\xa4miseen t\xc3\xa4ht\xc3\xa4\xc3\xa4viin p\xc3\xa4\xc3\xa4t\xc3\xb6ksiin osallistui ratkaisevasti valtioneuvoston kanslian tulopoliittinen selvitysmies Matti Pekkanen.'